**מתוך עדות של רועי ג. במשטרת יפו**

לפני 5 ימים חגגנו לבוקסי יום הולדת שבע. קיבלתי אותו כשהיה גור ואני הייתי בן ארבע. מאז אנחנו לא נפרדים. בהתחלה הוא ישן איתי במיטה. מאז שהפך לבוקסר ענקי, הוא ישן ליד המיטה שלי ונוחר. אני לא ממש יכול להירדם בלי לשמוע את הנחירות המצחיקות שלו.

בערב שאחרי יום ההולדת שלו, בוקסי נעלם. אבא, אמא ואני התרוצצנו שעות בכל הרחובות מסביב, ממגדל השעון והים ועד בת-ים. צעקנו את השם שלו ושאלנו כל אחד אם הוא ראה בוקסר חום גדול עם כתם לבן על החזה. התקשרנו גם לכל השכנים ולבני המשפחה שלנו שגרים בסביבה ביפו, לשאול אם ראו אותו. אחר כך חזרנו הביתה וכל הזמן קיוויתי שהוא יחכה לי שם, מתנשף בכבדות ורוצה לשתות ואחר כך לשחק בחתיכת החבל העבה שלו, כמו גור בן שנה; אבל החצר הייתה ריקה.

הדפסנו איזה 50 מודעות עם תמונה של בוקסי משחק איתי, כתבנו עליהן את הטלפונים של אמא ואבא, ויצאנו להדביק אותן בכל מקום שאפשר. זה היה כבר אמצע הלילה ואבא אמר לאמא בקול ממש מודאג, שהוא לא מבין איך בוקסי יצא מהחצר, הרי את השער אפשר לפתוח רק עם מפתח. לא הבנו גם לאיפה נעלם החבל-משחק שלו. כל הלילה לא הצלחתי להירדם.

למחרת, לא הלכתי לבית-ספר. אבא ואני נסענו באוטו ברחובות וחיפשנו את בוקסי. אחרי יותר משעה דוד שלי, חיים השוטר, התקשר ואמר לאבא שהוא ראה איזה בחור צעיר עם קרחת ועגיל הולך עם כלב שנראה לו דומה לבוקסי. הוא אמר לאבא "אתה בדיבורית? רועי איתך?" ואז ביקש ממנו לדבר בשקט. אבא עצר בצד ודיבר איתו כמה שניות. הוא נראה מאוד מודאג ובסוף אמר: "טוב אני מגיע. נשאיר את רועי בחוץ" ואז התחיל לנסוע מהר.

אחרי כמה דקות, הגענו לרחוב שלא הכרתי ואבא עצר. הוא אמר לי לרדת מהאוטו מהר ולחכות שם ולא לזוז. ראיתי אותו ממשיך עוד כמה צעדים ואז חיים יצא בין שני בניינים וקרא לו. חיכיתי עד שהם נעלמו והתחלתי לרוץ אחריהם. כשהתקרבתי, שמעתי נביחות וצעקות. 3 צעירים ברחו בריצה ועברו ממש לידי.

נכנסתי בין הבניינים למגרש ריק וראיתי את חיים יושב על הגב של איזה צעיר קירח ותופס לו את הידיים ושם עליו אזיקים. שמעתי יבבה מהפינה וראיתי את אבא מחזיק את בוקסי על הידיים.

בוקסי היה מלא חתכים ופצעים. הוא ממש בכה על הידיים של אבא ורעד כולו. כשהוא ראה אותי, הוא הסתכל עלי ואז ניסה ללקק אותי. אבא ואני בכינו יחד איתו.

לקחנו אותו באוטו ישר לבית-החולים לחיות. הווטרינרים ניתחו אותו ברגליים ובכליות. הם גם תפרו את הפצעים שהיו לו בראש ובגוף. עכשיו אנחנו מחכים ומקווים שהוא יבריא ויחזור להיות שמח. הווטרינר אומר, שבגלל הכאבים הוא מקבל חומרים מטשטשים ולכן הוא כזה ישנוני כל הזמן. כבר 3 ימים שאני נמצא איתו כמעט כל הזמן בבית החולים. אלוהים, רק שיבריא לי...



**בוקסי ורועי יקבלו פיצוים ממארגן קרבות-כלבים**

**דוד שולזינגר גנב את הבוקסר של רועי (11) לקרבות-כלבים. חויב לשלם 4,550 ₪ פיצויים.**

בכתב-התביעה נטען כי, לפני כשנה גנב דוד שולזינגר את כלב הבוקסר האהוב של רועי מחצר ביתו. שולזינגר (23) הרעיב את הכלב משך יממה ואף שיתף אותו בקרב-כלבים, בו נפצע הכלב האהוב קשות. רק הגעתם ברגע האחרון של רועי ובני משפחתו לזירת הקרבות, מנעה את מותו של בוקסי בקרבות האכזריים שארגן שולזינגר עם כמה מחבריו.

בתביעה שהגישו הוריו של רועי כנגד דוד שולזינגר, פסק אתמול השופט לוי כי שולזינגר ישלם למשפחתו של רועי פיצויים בסך 4,550. סכום הפיצויים נקבע ככיסוי להוצאות הטיפול הווטרינרי בבוקסי וכן כפיצוי על עוגמת-הנפש והסבל של הילד ובני משפחתו. במהלך המשפט טען הנתבע, דוד שולזינגר, כי לא הוא שגנב את הכלב וארגן את הקרבות, אלא היה רק צופה.

השופט לוי כתב בפסק דינו: "עדותם של השוטר שנכח בקרב והפסיק אותו, וכן עדות בעליו של הכלב, נאמנה עלי יותר מזו של הנתבע".

**הואשם בארגון קרבות-כלבים; נמצא אשם 'רק' בגניבה**

**דוד שולזינגר נמצא אשם בגניבת כלב. זוכה מאשמת התעללות בבעי"ח וארגון קרבות כלבים.**

אתמול התקבלה הכרעת-הדין במשפטו של דוד שולזינגר, שהואשם ע"י הפרקליטות בגניבת הכלב 'בוקסי' מחצר בעליו. הפרקליטות טענה כי שולזינגר אף הרעיב את הכלב משך יממה ושיתף אותו בקרב, בו נפצע הכלב קשות.

בעליו של הכלב העידו כי ראו את שולזינגר בזירת הקרבות ואף עצרו את הקרב ברגע האחרון ממש. טביעות-אצבעותיו של הנאשם נמצאו על הקולר של הכלב. הכלב נפצע קשה

בקרב ורק טיפולה המסור של המשפחה הציל את חייו.

בעדותו כפר שולזינגר בהאשמות נגדו: "במקרה הגעתי לקרב-כלבים שחברים שלי ארגנו, אבל אין לי שום קשר אחר למה שהיה שם".

השופט לוי אמר בהכרעת הדין כי הוא נוטה להאמין לעדי התביעה, אולם ההוכחות בדבר מעורבותו של שולזינגר בארגון הקרב אינן מספיקות להרשעה. נציגת הפרקליטות, עו"ד דנה נוה, ביקשה להטיל על הנאשם עונש חמור ביותר, כולל מאסר ארוך בפועל, על-מנת להרתיע ולהביא להפסקת תופעות ההתעללות בבעלי-חיים

הסנגור, עו"ד יצחקי, ביקש מהשופט להסתפק בקביעת מאסר-על-תנאי ובקנס כספי. "מרשי הינו אדם צעיר שעתידו לפניו וזוהי לו הפעם הראשונה שהוא מסתבך בפלילים". גזר הדין בפרשה צפוי להינתן בעוד כשבועיים.

|  |  |  |
| --- | --- | --- |
|  | משפט פלילי | משפט אזרחי |
| כללי | אם מישהו עבר על חוקי המדינה – המדינה מאשימה אותו ומבקשת מבית המשפט להעניש אותו. | אם מישהו פגע בי – אני תובע אותו ומבקש מבית המשפט למנוע את הפגיעה או לקבל פיצוי ממנו. |
| מטרה | להרתיע עבריינים. להעניש כדי למנוע פשעים. | למנוע פגיעה של אדם בחברו או לפצות על פגיעות. |
| התובע | המדינה תובעת (=מאשימה). למדינה יש עורכי-דין שעובדים בפרקליטות (=קטגור או תובע). | מי שנפגע הוא התובע (הוא נעזר בעורך-דין). |
| הנתבע | מי שחשוד בביצוע העבירה הוא הנאשם. מייצג אותו עורך-דין (=סנגור / הגנה) | מי שפגע הוא הנתבע (גם הוא נעזר בעורך-דין). |
| סיבות לתביעה | רק מי שעשה מה שהמדינה אוסרת – עבר על חוקי המדינה (=עבריין) – יואשם פלילית. | כל דבר שאדם עשה ופגע בי – אוכל לתבוע אותו תביעה אזרחית. |
| הכרעת הדין | הנאשם יכול להיות זכאי או אשם. | הנתבע יכול להיות פטור או חייב. |
| גזר הדין | אם נמצא אשם, השופט יעניש את הנאשם:  ▪ מאסר בפועל- ריצוי תקופת מאסר בבית הכלא.  ▪ מאסר על-תנאי-הנאשם אינו נאסר, אך הוא מוזהר, שאם יעבור בשנים הקרובות עבירה דומה לזו שעבר, יופעל עליו מאסר בפועל.  ▪ עבודות שירות (=שירות לתועלת הציבור)  ▪ קנס- סכום כספי שמשלמים לקופת המדינה.  ▪עונש מוות- קיים בישראל רק לפושעי מלחמה נאצים או למרגלים. היחיד שהוצא להורג בישראל - אדולף אייכמן.  ▪ מאסר עולם- מאסר לכל החיים. לעיתים קוצב הנשיא את העונש ל- 25 שנות מאסר. כיום יושב במאסר עולם יגאל עמיר, רוצח רוה"מ יצחק רבין | אם נמצא חייב, השופט יכול לחייב את הנתבע:   * לשלם פיצויים לתובע. * לעשות משהו לטובת התובע (=צו עשה). * להימנע מלעשות משהו שפוגע בתובע (=צו מניעה) |
| נתונים נוספים | * כדי להרשיע, הנאשם צריך לבצע את המעשה בכוונה. * כדי להרשיע את הנאשם, על הקטגור להוכיח את אשמתו 'מעבר לכל ספק סביר' (= 99% ). | * גם אם הפגיעה בוצעה שלא בכוונה, הנתבע עשוי להימצא חייב. * מספיקה ודאות של יותר מ-50%, כדי למצוא את הנתבע חייב. |

קראו את 2 הכתבות, המתארות כיצד הסתיים האירוע של רועי והכלב 'בוקסי'.

היעזרו בטבלה וענו על השאלות הבאות.

1. איזו כתבה מתארת משפט פלילי ואיזו מתארת משפט אזרחי? נמקו.
2. בכתבה העליונה, הקיפו את כל המילים המלמדות שזהו משפט אזרחי. בכתבה התחתונה, הקיפו את כל המילים המלמדות שזהו משפט פלילי.

המשפט האזרחי

1. מה הייתה מטרת המשפט האזרחי?
2. מי היה התובע במשפט האזרחי? מי היה הנתבע?
3. מה היה פסק הדין? במה חייב השופט את הנתבע?



המשפט הפלילי

1. מה הייתה מטרת המשפט הפלילי?
2. מי היה התובע במשפט הפלילי? מי היה הנתבע?
3. מה היה תפקידם של רועי, של אביו ושל השוטר במשפט הפלילי?
4. מה הייתה הכרעת הדין?
5. מה העונש שביקשה התביעה לגזור על הנאשם? מה העונש שביקש הסנגור לגזור על הנאשם?



1. איך ייתכן שבמשפט האזרחי שולזינגר נמצא חייב; ואילו במשפט הפלילי הוא נמצא זכאי בחלק מהאישומים?
2. איזה משפט נראה לכם חשוב יותר – האזרחי או הפלילי? נמקו!
3. תוצאתו של איזה משפט נראית לכם צודקת יותר? נמקו!
4. האם ייתכן באמת, שהאירוע שבסיפור יוביל לפתיחת 2 משפטים שונים?